El III Pla Municipal d'Igualtat de Llíria proposa 65 accions per al període 2025-2028
17 de desembre de 2024

L'Ajuntament de Llíria ha presentat hui el III Pla Municipal d'Igualtat per al període 2025-2028. El document fixa els objectius concrets a aconseguir en els pròxims quatre anys, una programació per a desenvolupar-los, que s'ajustarà a les necessitats que vagen sorgint o a la seua evolució, així com els recursos humans i econòmics necessaris per a avançar en la consecució d'una igualtat real i efectiva entre dones i homes en el conjunt de la societat.

La regidora d'Igualtat, Reme Tordera, que ha participat en la presentació al costat de les tècniques de la Unitat d'Igualtat,  ha afirmat que des de l'Ajuntament "continuem treballant activament per l'adopció de polítiques públiques d'igualtat que impregnen transversalment totes les actuacions de les diferents àrees municipals i també de la societat edetana, com representa este ja tercer pla que impulsem".

El document contempla un total de 65 accions, distribuïdes en 10 àrees temàtiques: econòmica; educació; conciliació i responsabilitat; cultura i món festiu; esports; benestar social i salut; xarxes, aliances i participació; entorn públic; erradicació de la violència de gènere; i divulgació i comunicació.

“La implementació de diversos plans d'igualtat al nostre municipi, que han sorgit com a resposta a la necessitat d'abordar les desigualtats històriques i estructurals que han limitat el desenvolupament ple de les dones en múltiples àmbits de la vida, ha significat un avanç gradual en estes polítiques, malgrat que encara queda un llarg camí per a recórrer”, ha manifestat Reme Tordera.

“Ara, amb este tercer pla, Llíria torna a disposar d'un document vertebrat per objectius, accions i transversalitat que faran del nostre municipi un lloc que té com a referent el principi d'igualtat de tracte i d'oportunitats entre dones i homes”, ha assenyalat la regidora.

El III Pla Municipal d'Igualtat s'enfocarà en diverses àrees clau, com l'educació, la cultura, l'esport, la salut i la participació ciutadana D'esta manera, pretén arribar a tots els nivells municipals i àmbits de la societat, a través, per exemple, de la sensibilització de la ciutadania sobre la importància d'incorporar la perspectiva de gènere en el seu entorn. A més, s'establiran mesures concretes per a previndre i erradicar la violència de gènere, assegurant que totes les persones se senten segures i respectades al municipi.

III Pla Municipal d'Igualtat de Llíria 2025-2028